REGOLAMENT TAL-KUMMISSJONI (KE) Nru 297/2009
tat-8 ta’ April 2009
li jemenda r-Regolament tal-Kummissjoni (KE) Nru 1277/2005 li jistabbilixxi r-regoli li jimplimentaw għar-Regolament (KE) Nru 273/2004 tal-Parlament Ewropew u tal-Kunsill dwar sustanzi prekursuri tad-droga u għar-Regolament tal-Kunsill (KE) Nru 111/2005 li jfassal ir-regoli għas-sorveljanza tal-kummerċ bejn il-Komunità u pajjiżi terzi tas-sustanzi prekursuri tad-droga
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-kontroll tal-kummerċ ta’ sustanzi prekursuri tad-droga bejn il-Komunità u pajjiżi terzi (1) [titlu mhux uffiċjali], u b’mod partikolari l-Artikolu 11(1) u t-tielet subparagrafu tal-Artikolu 12(1) tiegħu,
Billi:
(1)
Ir-Regolament tal-Kummissjoni (KE) Nru 1277/2005 (2) jiddetermina pajjiżi terzi destinatarji li jeżiġu miżuri speċifiċi ta’ monitoraġġ meta jkunu esportati sustanzi prekursuri tad-droga mill-Komunità. L-Anness IV għal dak ir-Regolament jelenka għal kull waħda minn dawn is-sustanzi skedati tal-Kategoriji 2 u 3 tal-Anness għar-Regolament (KE) Nru 111/2005, il-pajjiżi li għalihom hija meħtieġa notifika ta’ esportazzjoni. Il-listi jinvolvu pajjiżi terzi li talbu li jirċievu notifiki ta’ qabel l-esportazzjoni skont l-Artikolu 12(10) tal-Konvenzjoni tan-Nazzjonijiet Uniti kontra t-traffiku illeċitu tad-drogi narkotiċi u s-sustanzi psikotropiċi tal-1988.
(2)
Ir-Rumanija hija elenkata fl-Anness IV għar-Regolament (KE) Nru 1277/2005. Billi r-Rumanija saret Stat Membru, jeħtieġ li titneħħa mil-listi.
(3)
L-Anness IV għar-Regolament (KE) Nru 1277/2005 ma jelenkax il-pajjiżi terzi kollha li talbu li jirċievu notifiki ta’ qabel l-esportazzjoni mid-dħul fis-seħħ tar-Regolament (KE) Nru 1277/2005. Mill-2005, il-Kanada, il-Maldivi, l-Oman u r-Repubblika tal-Korea għamlu talbiet ta’ dan it-tip u għalhekk għandhom jiżdiedu.
(4)
Ir-Regolament (KE) Nru 1277/2005 għandu għalhekk jiġi emendat skont dan.
(5)
Il-miżuri stipulati f’dan ir-Regolament huma skont l-opinjoni tal-Kumitat stabbilit bl-Artikolu 30(1) tar-Regolament (KE) Nru 111/2005,
ADOTTAT DAN IR-REGOLAMENT:
Artikolu 1
L-Anness IV għar-Regolament (KE) Nru 1277/2005 jinbidel bit-test fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 8 ta’ April 2009.